ยกระดับโครงการทางด่วนแก้หนี้ ช่วยเหลือลูกหนี้ธุรกิจ สอดคล้องกับรายได้
นางธัญญนิตย์ นิยมการ ผู้ช่วยผู้ว่าการ สายกำกับสถาบันการเงิน 2 ธนาคารแห่งประเทศไทย (ธปท.) เปิดเผยว่า เพื่อสนับสนุนให้มาตรการแก้หนี้ระยะยาวสามารถช่วยเหลือลูกหนี้รายย่อยและธุรกิจที่ได้รับผลกระทบ ให้เข้าถึงการปรับโครงสร้างหนี้ที่สอดคล้องกับรายได้ ภายใต้สถานการณ์ที่ไม่แน่นอนสูง ธปท.จึงได้ปรับปรุงโครงการทางด่วนแก้หนี้ ให้สามารถช่วยเหลือลูกหนี้ธุรกิจได้ทั่วถึง และสอดคล้องกับลักษณะปัญหาที่หลากหลายได้ดีขึ้น โดยลูกหนี้ธุรกิจที่มีเจ้าหนี้หลายราย มีคุณสมบัติตามที่กำหนด เช่น วงเงินรวมตั้งแต่ 250 ล้านบาทขึ้นไป และประสบปัญหาในการเจรจาปรับโครงสร้างหนี้ทีละราย เช่น ใช้เวลานาน หรือไม่สามารถทำได้ครบทุกราย สามารถลงทะเบียนขอปรับโครงสร้างหนี้กับเจ้าหนี้หลายรายพร้อมกันได้ในคราวเดียว ตั้งแต่วันที่ 1 มกราคม 2565 ถึง 31 ธันวาคม 2566 ส่วนลูกหนี้ธุรกิจอื่นที่นอกเหนือจากนี้ และมีปัญหาการเจรจาปรับโครงสร้างหนี้ สามารถลงทะเบียนแจ้งปัญหาผ่านทางด่วนแก้หนี้ รวมถึงสามารถแจ้งขอรับคำปรึกษาเกี่ยวกับการแก้ปัญหาหนี้และคำแนะนำอื่นๆ เพิ่มเติมผ่านโครงการหมอหนี้เพื่อประชาชน ตั้งแต่วันที่ 1 มกราคม 2565ปัจจุบันมีผู้ให้บริการ หรือเจ้าหนี้ในเครือข่ายของทางด่วนแก้หนี้ จำนวน 75 แห่ง ทั้งที่อยู่ภายใต้การกำกับและนอกการกำกับของ ธปท. โดยมีลูกหนี้ได้รับความช่วยเหลือแล้ว 254,187 บัญชี หรือร้อยละ 76 ของผู้ที่เข้าเงื่อนไข ซึ่งส่วนใหญ่เป็นลูกหนี้รายย่อย (ข้อมูลถึงวันที่ 30 พฤศจิกายน 2564)